**Ivana Hirschmann** (rođena: ***Nanette Hirschmann***) (Donja Zelina, 5. 5. 1866 - Koncetracijski logor Auschwitz, 8. 5. 1943), zagrebačka učiteljica gimnastike, poznata kao prvi ženski učitelj i profesor gimnastike u Trojednoj Kraljevini Hrvatskoj, Slavoniji i Dalmaciji za vrijeme Austro-Ugarske Monarhije. Na početku 20. stoljeća popularizirala je razne sportove među ženama.

Biografija
----------

### Podrijetlo i školovanje

Profesorica gimnastike Ivana Hirschmann je rođena 5. 5. 1866 godine u Donjoj Zelini u židovskoj trgovačkoj porodici. Od 1873 do 1885 školovala se je u Zagrebu. Završila je četiri razreda pučke škole 1878, četiri razreda Više djevojačke škole u Zagrebu 1882 i trogodišnju samostansku preparandiju 1885 godine, te je položila ispit za tjelovježbenu učiteljicu u nižim pučkim školama. Mentor joj je bio profesor gimnastike Franjo Hochmann. 18. 10. 1885, sa samo 19 godina, dodijeljena joj je diploma za učiteljicu gimnastike. U to vrijeme je bila poznata po pušenju cigareta i svojoj kratkoj kosi (frizuri), izuzetno neobičnoj za to vrijeme, koju je nosila zbog posla tj. tjelovježbe, sporta i znojenja. 1888 godine prof. Hirschmann je položila ispit iz matematičko-tehničke skupine predmeta za učiteljsku službu u višim pučkim školama, a 1894 u višim djevojačkim školama, te je kao jedina ženska polaznica Tečaja za učitelje gimnastike u Zagrebu 1894–96 položila ispit za tjelovježbenu učiteljicu u srednjim školama.

### Karijera

Prof. Hirschmann je svoj cijeli radni vijek provela u Zagrebu. Od 1891 radila je kao privremena pomoćna učiteljica tjelovježbe u Građanskoj djevojačkoj školi, 1908 godine je postavljena za stalnu učiteljicu nižih pučkih škola "s potrebnom podukom u gimnastici". Od 1912 prof. Hirschmann je radila kao stalna učiteljica u višim djevojačkim školama kućanskoga i trgovačkog smjera. Službovala je i u Ženskom liceju u Zagrebu od 1892 do 1920, a do umirovljenja 1923 poučavala je tjelovježbu u Stručnoj školi, Višoj djevojačkoj školi, Zemaljskoj višoj djevojačkoj školi, Učiteljskoj školi uz realnu gimnaziju, Ženskoj realnoj gimnaziji i u Zemaljskoj preparandiji. Prof. Hirschmann je bila prva gimnastička učiteljica u školama u Hrvatskoj s položenim državnim stručnim ispitom. U odgoju je primjenjivala igre, te je u nastavu uvela i udomaćila kriket i kroket, pojednostavljeni i primijenjeni nogomet, te 1921 hazenu. 1906 je napisala knjižicu "Kratak izvadak iz historije gimnastike" koja je prvo posebno izdanje o povijesti gimnastike na hrvatskom jeziku. Iste godine je napisala priručnik s vježbama za nastavnice tjelovježbe "Djevojačka gimnastika". Članke o unapređenju tjelesnog vježbanja i odgoja u školama, higijeni djevojčica i vježbama za djevojke objavila je u časopisima "Gimnastika" (1885–99), "Sokol" (1908), "Domaće ognjište" (1911–12, 1917) i "Narodna zaštita" (1918). Također je pisala o Sinjskoj alci. 1923 godine otišla je u penziju. U penziji je jako puno čitala, posjećivala kazališta i simfonijske koncerte.

### Progon u NDH i deportacija Auschwitz

Tijekom Drugog svjetskog rata i Holokausta, prof. Hirschmann su 5. 5. 1943 uhitile ustaše. Bila je odvedena u zatvor na Savskoj cesti u Zagrebu, da bi potom bila deportirana sa ostalim zagrebačkim Židovima u koncetracijski logor Auschwitz gdje je odmah po dolasku ubijena u plinskoj komori.

Djela
-----

* *"Kratak izvadak iz historije gimnastike"*, Zagreb (1906 i 1913)
* *"Djevojačka gimnastika"*, Zagreb (1906)

Literatura
----------

* Snješka Knežević, Aleksander Laslo (2011). *Židovski Zagreb*. Zagreb: AGM, Židovska općina Zagreb. ISBN 978-953-174-393-8.